ИНФОРМАЦИЈА О КОНКУРСУ

Могућност конкурисања намењена је свим паровима који су брачној или ванбрачној заједници, самохраним родитељима и младим пољопривредницима - млађим од 45 година, држављанима Републике Србије, са пребивалиштем било где на територији земље.

**Поступак при добијању куће се одвија у шест корака:**

1. Подносилац пријаве самостално проналази сеоску кућу са окућницом, која је на продају;

2. Након контактирања продавца, подносилац пријаве попуњава „Образац пријаве“ и обраћа се јединици локалне самоуправе, на чијој територији се налази сеоска кућа са окућницом;

3. Јединица локалне самоуправе шаље у теренску контролу своје стручно лице, овлашћено да изврши процену тржишне вредности непокретности, чија укупна вредност не може бити већа од 1.200.000,00 динара. Јединица локалне самоуправе може извршити процену и у сарадњи са пореском управом и надлежним органом за геодетске послове;

4. Теренској контроли овлашћеног лица ЈЛС присуствују купац (подносилац пријаве) и потенцијални продавац. Потенцијални продавац треба да се сагласи са процењеном тржишном вредности непокретности и то наведе у изјави која је саставни део обавезне документације прописане Програмом и коју шаље подносилац пријаве приликом конкурисања;

5. Испуњеност услова утврђује овлашћено стручно лице у обрасцу пријаве који је саставни део конкурсне документације и садржи изјаву коју потписује градоначелник/председник општине;

6. Након горе описане процедуре, у којој учествује Јединица локалне самоуправе, подносилац пријаве шаље Образац пријаве заједно са осталом прикупљеном документацијом прописаном Програмом на адресу Министарства за бригу о селу.

**Рок за подношење пријаве тече од дана објављивања јавног конкурса до утрошка буџетских средстава предвиђених за ову намену, а најкасније до 1. новембра 2022. године**.

Текст Јавног конкурса за доделу бесповратних средстава за куповину сеоске куће са окућницом као и пратећу документацију и списак документације можете преузети на сајту **Министарства за бригу о селу** [**https://mbs.gov.rs/konkursi.php**](http://www.mbs.gov.rs/)